## El Consell aprova el decret pel qual es creen i regulen els Premis Turisme Comunitat Valenciana

*** Estos premis preveuen cinc modalitats: a la personalitat turística, a l’estratègia de sostenibilitat turística, a la comunicació turística, al capital humà turístic i a la destinació turística d’excel·lència**

El Ple del Consell ha aprovat el decret pel qual es creen i regulen els Premis Turisme Comunitat Valenciana, destinats a reconéixer públicament la contribució meritòria i rellevant de persones físiques o jurídiques en el sector turístic.

Estos premis suposen un reconeixement al sector turístic en conjunt i, més concretament, a aquells professionals, empresaris, treballadors o institucions que, amb el seu esforç i dedicació, contribuïxen a la consolidació del prestigi i el reconeixement de la Comunitat Valenciana com a destinació turística d’excel·lència, una activitat que és vital per a l’economia valenciana.

Els Premis Turisme Comunitat Valenciana preveuen cinc modalitats diferents: a la personalitat turística, a l’estratègia de sostenibilitat turística, a la comunicació turística, al capital humà turístic i a la destinació turística d’excel·lència.

D’esta manera, es valoraran diferents mèrits segons les categories. Així, en la categoria de la personalitat turística es reconeix la labor d’aquelles personalitats que, pel seu especial arrelament i identificació amb la Comunitat Valenciana, hagen contribuït a la notable difusió dels seus recursos i valors turístics i culturals mitjançant les seues manifestacions i actuacions públiques, i/o mitjançant la seua trajectòria tant professional com personal.

En la categoria de l’estratègia de sostenibilitat turística es premien aquelles actuacions que duguen a terme empreses o destinacions turístiques a favor del compliment dels Objectius de Desenrotllament Sostenible de les Nacions Unides amb la finalitat de contribuir a la sostenibilitat del sector turístic de la Comunitat Valenciana, en un o diversos dels seus tres vessants: social, ambiental i econòmic.

La modalitat de la comunicació turística reconeix les accions de promoció, divulgació i comunicació que contribuïsquen a la difusió de la marca Comunitat Valenciana com a destinació turística d’excel·lència.

El premi al capital humà turístic reconeix les iniciatives o activitats empresarials amb vocació de millora de l’ocupabilitat en el sector turístic, que afavorisquen i promoguen un escenari laboral de qualitat, igualitari, d’igualtat d’oportunitats o de gènere, qualificat i amb una major taxa d’ocupació estable, o també les actuacions realitzades per persones treballadores que hagen desenrotllat una destacada activitat laboral o professional en el sector turístic.

La modalitat de la destinació turística d’excel·lència reconeix aquelles destinacions que promoguen un model turístic basat en la sostenibilitat, la cohesió social, els valors identitaris de la Comunitat Valenciana i la busca de la millora contínua de la qualitat.

**Candidatures**

Podran ser proposades a estos premis les persones, entitats i institucions, públiques o privades, que hagen destacat en alguna de les modalitats detallades per la seua aportació rellevant al desenrotllament turístic de la Comunitat Valenciana.

La presentació de candidatures es farà a proposta de les persones que conformen el jurat dels Premis Turisme Comunitat Valenciana, o també mitjançant la presidència de Turisme Comunitat Valenciana, que podrà presentar candidatures a favor de la persona física o jurídica que estime pertinent.

Les propostes hauran de presentar-se a Turisme Comunitat Valenciana amb anterioritat a l’1 de juny de cada any.

Les candidatures als premis hauran d’acompanyar-se de la documentació acreditativa dels mèrits que es consideren que motiven l’atorgament del premi en la modalitat a la qual es presenta.

**Jurat dels Premis Turisme Comunitat Valenciana**

El jurat dels Premis Turisme Comunitat Valenciana estarà compost per la persona titular de la presidència de Turisme Comunitat Valenciana, que exercirà la presidència dels premis, a més de tretze vocals.

Els tretze vocals seran la persona titular de la secretaria autonòmica competent en matèria de Turisme; les persones que exercisquen la presidència de cada una de les tres diputacions provincials de la Comunitat Valenciana o persona en qui delegue i un representant de les cambres de Comerç de la Comunitat Valenciana.

També seran vocals una persona representant de cada una de les set marques turístiques de la Comunitat Valenciana: Castelló Mediterrani, València Turisme, Visit València, Visit Benidorm, Costa Blanca, Alacant i Visit Elx; un representant de les organitzacions empresarials més representatives a la Comunitat Valenciana; i la persona titular de la subdirecció general competent en matèria de Turisme, que exercirà la secretaria tècnica del jurat, amb veu, però sense vot.

Finalment, cal assenyalar que estos premis tenen caràcter exclusivament honorífic, per la qual cosa no comportaran cap prestació econòmica. L’entrega d’estos premis podrà celebrar-se en un acte de caràcter públic institucional, preferentment dins del marc de la resta d’actes organitzats per la Generalitat amb motiu del Dia Mundial del Turisme.

Fecha: 04/03/2025